La Llei 58/2003, de 17 de desembre, general tributària, regula a l'article 60 que el pagament en efectiu dels deute tributaris es pot fer pels mitjans i en la forma que reglamentàriament s'estableixi.
L'article 46 del Reglament general de recaptació, aprovat pel Reial decret 939/2005, de 29 de juliol, desplega el que preveuen els articles 65 i 82 de la Llei general tributària, en matèria d'ajornaments i fraccionaments, i faculta les diferents administracions tributàries per establir el sistema de domiciliació bancària com a mitjà de pagament obligatori en els supòsits d'ajornament o fraccionament del deute.
L'article 203 i 204 de l'Estatut d'autonomia de Catalunya atorga la recaptació dels tributs propis i cedits de l'Estat a la Generalitat i a l'Agència Tributària de Catalunya.
La domiciliació bancària suposa un mitjà de pagament que afavoreix el compliment de les obligacions tributàries del contribuent i que augmenta alhora l'eficiència de la gestió tributària.
Les experiències anteriors de pagament de deutes tributaris mitjançant el procediment de domiciliació han resultat satisfactòries, per la qual cosa es pot ampliar aquest tipus de pagament a nous procediments com a mitjà únic per a extingir el deute.
Això facilitarà el compliment de les obligacions tributàries dels contribuents i la gestió de la mateixa administració tributària.
Per tot això, i d'acord amb el que estableixen l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 26/2010, del 3 d'agost, de règim jurídic i de procediment de les administracions públiques de Catalunya,
Domiciliació del pagament d'ajornaments i fraccionaments concedits pels òrgans de l'Agència Tributària de Catalunya
1.1 Obligatorietat i efectes de la domiciliació.
El mitjà de pagament en els supòsits d'ajornament o fraccionament de deutes serà la domiciliació bancària, excepte quan l'obligat al pagament correspongui a algun dels casos a què es refereix l'article 35.4 de la Llei 58/2003, de 17 de desembre, general tributària.
La data de càrrec en compte d'aquestes domiciliacions serà sempre el dia 5 o el dia 20 del mes que correspongui al venciment del termini o fracció acordada, o el dia hàbil immediat següent.
Poden ordenar la domiciliació del pagament dels deutes ajornats o fraccionats pels òrgans de l'Agència Tributària de Catalunya els obligats a fer el pagament o, si escau, els seus representats legals o voluntaris.
La domiciliació del pagament dels deutes objecte d'ajornament o fraccionament queda ordenada amb la sol·licitud, que s'ha de presentar davant l'òrgan competent per resoldre sobre l'ajornament o el fraccionament.
1.4 Modificació i rectificació del compte de domiciliació.
Els obligats al pagament i els seus representant legals o voluntaris poden sol·licitar a l'Agència Tributària de Catalunya la modificació del compte de domiciliació dels pagaments.
Quan la modificació s'hagi sol·licitat i acceptat entre els dies 1 i 15 del mes, tindrà efectes respecte dels terminis o fraccions amb venciment a partir del dia 5 del mes següent.
Si ha estat sol·licitada i acceptada entre el dia 16 i últim dia del mes, tindrà efectes respecte dels terminis i fraccions que vencin a partir del dia 20 del mes següent.
Les sol·licituds de modificació que no s'ajustin als procediments i condicions establerts en aquest apartat no produiran efectes davant l'Agència Tributària de Catalunya, per la qual cosa la domiciliació del pagament serà tramitada a través del compte inicialment determinat a aquests efectes.
També es pot sol·licitar a l'Agència Tributària de Catalunya la rectificació de les ordres de domiciliació comunicades anteriorment.
La sol·licitud de rectificació només pot consistir en la modificació del compte de domiciliació.
Les sol·licituds de modificació o rectificació del compte de domiciliació s'han de presentar davant l'òrgan competent per resoldre sobre l'ajornament o el fraccionament.
Requisits dels comptes determinats per al deute de domiciliacions
Els comptes que els obligats al pagament determinin per al càrrec de l'import dels deutes domiciliats han de complir les condicions següents:
a) Ser de titularitat de l'obligat al pagament.
b) Ser un compte a la vista o una llibreta d'estalvi que admeti la domiciliació de pagaments.
Les ordres de domiciliació en comptes que no s'ajustin als requisits anteriors no tindran efectes, per la qual cosa l'obligat haurà de respondre davant l'Agència Tributària de Catalunya de la possible falta de pagament o del pagament fora de termini de l'import domiciliat, en els termes que estableixi la normativa vigent en cada cas; això, sense perjudici de la possibilitat d'esmena prevista a l'article 1 d'aquesta Ordre respecte de les ordres de domiciliació que siguin defectuoses.
L'Agència Tributària de Catalunya generarà un fitxer bancari de domiciliacions, que posarà a disposició de l'entitat financera que tingui encarregada la gestió d'aquest servei.
L'entitat financera, un cop finalitzada la gestió, haurà de lliurar a l'Agència Tributària de Catalunya un fitxer de retorn amb la informació dels drets no cobrats per les domiciliacions retornades.
3.2 Càrrec en el compte de l'obligat al pagament.
El dia del venciment que en cada cas correspongui, es carregaran els imports domiciliats en els comptes dels obligats al pagament, tret que el compte determinat per l'obligat no compleixi algun dels requisits establerts a l'article 2 d'aquesta Ordre o que el dia del venciment no hi hagi saldo disponible suficient per al pagament íntegre de l'import domiciliat.
El càrrec es farà sempre per l'import íntegre del deute domiciliat, per la qual cosa no es podran aplicar càrrecs per imports parcials.
Moment del pagament i alliberament de l'obligat davant l'Agència Tributària de Catalunya
El pagament dels deutes domiciliats es considerarà efectuat en la data en què es produeixi el càrrec en el compte de l'obligat.
No té cap efecte davant l'Agència Tributària de Catalunya la data en què l'entitat financera valori comptablement l'operació de deute.
Sense perjudici del previst a l'article 38.3 del Reglament general de recaptació, quan no es produeixi el càrrec en compte dels imports domiciliats, encara que sigui per causa no imputable als obligats, aquests obligats no quedaran alliberats davant l'Agència Tributària de Catalunya de l'obligació d'ingressar l'import del deute domiciliat.
Per a l'aplicació del precepte reglamentari del paràgraf anterior, es considerarà que la falta de càrrec o el càrrec fora de termini no resulta imputable a l'obligat quan concorrin simultàniament les condicions següents:
a) Que la domiciliació del pagament s'hagui dut a terme respectant els terminis, procediments i condicions establerts normativament per a cada cas.
b) Que l'obligat sigui el titular del compte determinat per al deute domiciliat.
c) Que en aquest compte hi hagi, el dia del venciment, saldo disponible suficient per atendre íntegrament el deute.
Ingrés en el compte de recaptació de la Generalitat de Catalunya
L'entitat financera realitzarà, el mateix dia del càrrec en el compte de l'obligat al pagament, l'ingrès de les quantitats recaptades mitjançant domiciliació en el compte de recaptació de la Generalitat que li serà facilitat a aquest efecte.
Aquesta Ordre entrarà en vigor el dia 1 de gener de 2013.